Čerstvá vňať je takmer na nerozoznanie od tej petržlenovej. Podobný zovňajšok je však klamlivý, pretože chuť petržlenu a koriandru je úplne odlišná. Používanie tejto bylinky v našich kuchyniach nie je úplne bežné, no ak si zvyknete na jeho prenikavú, mierne exotickú chuť, stane sa Vašim verným kamarátom. Koriander je totiž skvelým pomocníkom pri dochucovaní jedál a ľahko im dodá nový šmrnc. Navyše má fantastické účinky na zdravie. Čítajte ďalej a dozviete sa viac.
Na začiatok treba povedať, že koriander možno používať v dvoch formách. V obchodoch už bežne dostať čerstvú zelenú koriandrovú vňať a v oddelení korenín viete nájsť jeho guľaté, na horčicu sa ponášajúce semienka. Čerstvú verziu môžete používať nasekanú do šalátov, na dozdobenie polievok, do omáčok alebo cestovín. Koriandrové semienka skvelo chutia vcelku alebo podrvené v mažiari a opražené na kvapke olivového oleja. Takto pripravenými semienkami môžete dochutiť uvarené strukoviny, obilniny ale aj pečenú zeleninu. Keď v jedle natrafíte na chrumkavé semienko, pripravte sa a explóziu chuti. Na svoje si však príde viac ako iba chuťové poháriky.
Konzumácia koriandru pomáha pri zápaloch, odstraňuje ekzém a upokojuje suchú podráždenú pokožku. Množstvo vitamínu C znižuje cholesterol v krvi a tým aj riziko srdcového infarktu. Prítomnosť vápniku zase pomáha pri znižovaní krvného tlaku a množstvo esenciálnych olejov urýchľuje hojenie rán v ústach. Koriandrové semienka ľudia v minulosti dokonca žuli a tie tak zabraňovali zápachu z úst. Koriander tiež prekvapivo pomáha pri liečbe kiahní a pôsobí ako prevencia pred salmonelózou.
Vňať sa dá úplne bežne dopestovať v záhradke alebo v kvetináči na balkóne a keď Vás raz dostane jeho výrazná korenistá chuť, už nikdy sa jej nebudete chcieť vzdať. Jar je tu už onedlho a tak je táto výnimočná bylinka skvelým spôsobom ako oživiť záhon a prekvapiť blízkych novou, výnimočnou chuťou jedál. Tak čo, vyskúšate ho tento rok? :)
Zdroj fotografie: https://hypothyroidchef.com/cilantro-and-hypothyroidism/